b'\n_START_ARTICLE_\nGrad Kozjak\n_START_SECTION_\nZgodovina\n_START_PARAGRAPH_\nGrad je bil pozidan po letu 1250, omenjen pa je \xc5\xa1ele leta 1332 kot castrum Cozyak. Poslopje je bilo dom vitezov Kozja\xc5\xa1kih, ki so prvi\xc4\x8d omenjeni v 13. stoletju. Janez Vajkard Valvasor je v svojih zapisih navajal, da je bil \xc5\xbee leta 1274 lastnik gradu vitez Ulrik Kozja\xc5\xa1ki. Sprva je posest sodila v \xc5\xa1umber\xc5\xa1ko gospostvo, nato so gori\xc5\xa1ki grofje dali pozidati grad, s \xc4\x8dimer se je kozja\xc5\xa1ka gospo\xc5\xa1\xc4\x8dina izlo\xc4\x8dila iz \xc5\xa0umberka. Po smrti Ulrika Kozja\xc5\xa1kega je postal lastnik gradu Ortolf Kozja\xc5\xa1ki, ki je bil lastnik med letoma 1317 in 1329._NEWLINE_Zadnji lastnik gradu naj bi bil po Valvasorju Ludvik Kozja\xc5\xa1ki, ki so ga leta 1475 ujeli Turki. Kljub temu, da ga je dru\xc5\xbeina \xc5\xbee \xc4\x8dez eno leto odkupila od Turkov za 2000 goldinarjev, naj bi Ludvik kmalu po vrnitvi umrl. Pred izpustitvijo naj bi ga namre\xc4\x8d Turki zastrupili. _NEWLINE_Po izumrtju Kozja\xc5\xa1kih so grad podedovali njihovi sorodniki Sauerji. Prvi znani lastnik iz te rodbine je Pankracij Sauer, ki je bil lastnik med letoma 1540 in 1550, med letoma 1555 in 1556 je znan lastnik njegov sin Jurij Sauer, leta 1576 Jo\xc5\xa1t Sauer, leta 1588 Jo\xc5\xa1t in Jurij Sauer, med letoma 1594 in 1599 je bil lastnik Janez Ludvik Sauer. Od zadnjega lastnika iz rodbine Sauer, Franca Sauerja je leta 1611 grad odkupil njegov svak Janez Friderik pl. Ravbar in ga leta 1619 izro\xc4\x8dil svojemu bratu Janezu Ludviku Ravbar._NEWLINE_Okoli leta 1689 je Kozjak odkupil knez Franc Ferdinand Auersperg, ki je gospo\xc5\xa1\xc4\x8dino zdru\xc5\xbeil s \xc5\xa0umberkom. Grad so delno opustili konec 17. stoletja in je za\xc4\x8del propadati. Najverjetneje je bil grad v celoti opu\xc5\xa1\xc4\x8den \xc5\xa1ele v za\xc4\x8detku 19. stoletja, po drugi svetovni vojni pa je Ivan Komelj grad opisal le \xc5\xa1e kot popolnoma zara\xc5\xa1\xc4\x8den kup kamenja._NEWLINE_Danes je ohranjeno le \xc5\xa1e nekaj obzidja ter osrednjega poslopja. Zelo vidni so ostanki sob, in pa temelji stolpov.\n_START_SECTION_\nArhitektura\n_START_PARAGRAPH_\nPrva znana upodobitev gradu je tista iz Slave vojvodine Kranjske. Valvasor je grad upodobil kot dvonadstropno stolpasto stavbo, ki je imela pravokotni tloris ter ve\xc4\x8dji prizidek na ju\xc5\xbeni strani. Na vzhodni steni je bil viden poudarjen, na konzole oprt pomol. Grad je obdajalo zunanje obzidje s tremi stolpi.\n_START_SECTION_\nKozjak in Josip Jur\xc4\x8di\xc4\x8d\n_START_PARAGRAPH_\nGrad Kozjak je omenjen tudi v povesti Jurij Kozjak, ki jo je napisal Josip Jur\xc4\x8di\xc4\x8d. V njem so opisani \xc5\xbeivljenje gra\xc5\xa1\xc4\x8dakov, tur\xc5\xa1ki vpadi in okolica gradu Kozjak.'